Neuvoston lausunto,

annettu 15 päivänä heinäkuuta 2003,

Alankomaiden tarkistetusta vakausohjelmasta vuosiksi 2001-2007

(2003/C 173/01)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan,

ottaa huomioon komission suosituksen ja on kuullut talous- ja rahoituskomiteaa,

ON ANTANUT TÄMÄN LAUSUNNON:

Neuvosto tarkasteli 15 päivänä heinäkuuta 2003 Alankomaiden tarkistettua vakausohjelmaa, joka kattaa vuodet 2001-2007. Tarkistettu vakausohjelma noudattaa vakausohjelmien sisältöä ja muotoa koskevia käytännesääntöjä. Vakausohjelma on myös yleisesti ottaen vuoden 2003 talouspolitiikan laajojen suuntaviivojen mukainen.

Kokonaistuotannon kasvu hidastui vuonna 2002 merkittävästi 0,2 prosenttiin, kun se oli 1,3 prosenttia vuonna 2001. Tämä alittaa selvästi vuoden 2001 vakausohjelmaan sisältyneen ennusteen. Julkisen talouden tila heikkeni selvästi vuonna 2002, mikä johtuu pääasiallisesti talouden taantumasta. Julkisen talouden rahoitusasema oli 1,2 prosenttia alijäämäinen suhteessa BKT:hen vuonna 2002, kun taas vuonna 2001 julkinen talous oli lievästi ylijäämäinen (0,1 prosenttia BKT:hen). YKHI-inflaatio hidastui 5,1 prosentista vuonna 2001 keskimäärin 3,9 prosenttiin vuonna 2002, mikä johtuu suurelta osin tuontihintojen kehityksestä sekä vuoden 2001 verouudistuksen yhteydessä toteutettujen välillisten ja energiaverojen korotusten vaikutusten häviämisestä.

Neuvosto toteaa, että sen jälkeen, kun vuoden 2002 tarkistettu vakausohjelma esitettiin joulukuussa 2002, makrotaloudellisia ennusteita on tarkistettu selvästi alaspäin, mikä vaikuttaa negatiivisesti julkisen talouden tilaan. Neuvosto toteaa, että vaikka ohjelmassa ennustettu talouden asteittainen mutta varsin hidas elpyminen tuntuu todennäköiseltä, riskit on arvioitu varsin pieniksi ja odotettu elpyminen edellyttää kysynnän maailmanlaajuista piristymistä ja Alankomaiden markkinoiden kilpailukyvyn palauttamista entiselle tasolleen. Kilpailukyvyn palauttaminen edellyttää maltillista palkkakehitystä ja tuottavuuden kasvun kiihtymistä.

Neuvosto pitää uuden hallituksen laatimien julkisen talouden puitteiden keskeisiä osia hyvinä, koska niihin sisältyy muun muassa erilliset reaalimääräiset menokatot kolmelle julkisen talouden alasektorille, lisätulot on sääntöjen mukaan käytettävä yksinomaan julkisen talouden alijäämän supistamiseen (tai julkisen velan lyhentämiseen, jos alijäämä saadaan kokonaan poistettua) ja vakaus- ja kasvusopimuksen vastainen julkisen talouden alijäämän kehitys on tarpeen vaatiessa estettävä lisätoimilla.

Neuvosto toteaa, että tarkistettuun vakausohjelmaan sisältyvän keskiskenaarion mukaan julkisen talouden rahoitusasema suhteessa BKT:hen heikkenee 1,2 prosentin alijäämästä vuonna 2002 1,7 prosentin alijäämään vuonna 2004. Alijäämän odotetaan sen jälkeen supistuvan 0,5 prosenttiin vuonna 2007. Julkisen velan ennustetaan pysyvän alle 60 prosentissa suhteessa BKT:hen ja pysyvän melko vakaana, noin 52,5 prosenttia BKT:sta jaksolla 2002-2007.

Neuvosto on tyytyväinen siitä, että vuoden 2003 talousarviossa ja uuden hallituksen tekemässä vuosia 2004-2007 koskevassa hallitussopimuksessa edellytetään merkittävää vakauttamista, joka kumulatiivisesti on 1,2 prosenttia BKT:sta vuonna 2003, 1,7 prosenttia BKT:sta vuonna 2004 ja lähes 3 prosenttia BKT:sta vuonna 2007. Koska talouden taantuma on aiempia arvioita syvempi, finanssipolitiikalla arvioidaan voitavan parantaa julkisen talouden suhdannekorjattua rahoitusasemaa 1 prosentilla suhteessa BKT:hen vuosina 2002-2005. Suhdannekorjatuin luvuin laskettu rahoitusasema saadaan lähelle tasapainoa vuonna 2005 ja lähellä tasapainoa pysytään myös vuosina 2006 ja 2007. Neuvosto katsoo, että mikäli uuden hallituksen ilmoittamat vakauttamistoimenpiteet toteutetaan kokonaisuudessaan ja talouden suhdannevaihtelut pysyvät normaalilla tasolla, varmuusmarginaali on riittävä, jotta alijäämälle asetettu 3 prosentin viitearvo suhteessa BKT:hen ei ylity.

Neuvosto pahoittelee julkisen talouden suhdannekorjattuun alijäämään ennustettujen muutosten osalta, että sopeuttamisura ei täytä vuosina 2003 ja 2004 vaatimusta supistaa suhdannekorjattua alijäämää vähintään puoli prosenttiyksikköä vuodessa. Tavoitteesta ei tosin jäädä kovin paljoa. Neuvosto suosittaa, että Alankomaiden viranomaiset toteuttavat ilmoittamansa toimenpiteet suunnitelmien mukaan, jolloin tuloksena on 0,5 prosenttia BKT:sta vuonna 2004, tai tarvittaessa ponnistelevat enemmän, jos alijäämän merkittävän kasvamisen estäminen sitä edellyttää, ja varmistavat, että julkisen talouden suhdannekorjatun rahoitusaseman mukauttaminen on jäsenvaltioiden ja yhteisön talouspolitiikan laajoissa suuntaviivoissa euroalueelle (GL 25) annetun toisen erityisen suosituksen mukainen.

Ennusteisiin liittyvien kasvua hidastavien riskien vuoksi neuvosto toteaa, että lisätoimet saattavat olla tarpeen sen varmistamiseksi, että lähellä tasapainoa oleva tai ylijäämäinen julkisen talouden rahoitusasema säilytetään keskipitkällä aikavälillä. Neuvosto pitää hyvänä Alankomaiden viranomaisten valmiutta toteuttaa tarvittaessa lisätoimia, joilla varmistetaan vakaus- ja lähentymisohjelmia koskevien sääntöjen noudattaminen, jos talouskasvua hidastavat riskit toteutuvat.

Neuvosto katsoo, että nykyistä politiikkaa sovellettaessa Alankomailla näyttää olevan suhteellisen hyvät mahdollisuudet selvitä väestön ikääntymisen aiheuttamista julkisen talouden kustannuksista. Julkinen velka suhteessa BKT:hen supistuu edelleen tulevina vuosina. Ei voida kuitenkaan sulkea pois mahdollisuutta, että velkasuhde kasvaa hieman pitkällä aikavälillä. Jotta tasapaino ei järky pitkällä aikavälillä, ns. globaali sopimus on pantava kokonaisuudessaan täytäntöön ja lisäksi on toteutettava erityisesti sosiaaliturvasektorin uudistukset, joilla pyritään nostamaan työvoimaosuutta ja todellista eläkeikää. Neuvosto katsoo, että pitkän aikavälin tavoitteena ylijäämäinen julkisyhteisöjen rahoitusasema edistäisi Alankomaiden julkisen talouden kestävyyttä.

(1) EYVL L 209, 2.8.1997.